Ernst Oddvar Baasland

Ernst Oddvar Baasland (født 3. april 1945 i Kristiansand) er en norsk teolog. 

Han er professor emeritus, dr. theol., og var biskop for Den norske kirkes bispedømme Stavanger fra 1998 til 2009. Han ble deretter engasjert som seniorrådgiver i Kultur- og kirkedepartementet.

Biografi

Bakgrunn 
Baasland tok eksamen artium i Oslo. Etter artium studerte han teologi i Oslo, Erlangen (1967), Tübingen (1968/69) og ble cand.theol. ved Det teologiske Menighetsfakultet i 1970.

Teolog, professor 
Etter en kort tid kom han tilbake til Menighetsfakultetet der han var stipendiat fra 1972 til 1975. Han ble så lektor ved Menighetsfakultetet. Han tok sin teologiske doktorgrad i 1981 ved Universitetet i Oslo. Han hadde studieopphold i Marburg, Tübingen og Cambridge før han i 1979 fullførte sin doktoravhandling om bibelvitenskapens tolkningsproblemer, belyst ut fra den tyske lutherske teolog Rudolf Bultmanns tidligste skrifter.

Han ble kalt til professor i Det nye testamentet ved Menighetsfakultetet i 1984.  Denne stillingen hadde han frem til han i 1998 ble utnevnt til biskop i Stavanger. 

Årene 1990-1992 var dekan, i en tid da Menighetsfakultetet som den første institusjon utenom universitetene fikk rett til å tildele doktorgrader i Norge. 

Han underviste i perioder i Århus, Princeton University i USA (tilknyttet forskningsinstitusjonen Center of Theological Inquiry). I 1997/98 var han gjesteprofessor ved Lutheran Theological School i Hongkong. Etter avgangen som biskop ble det mer av slikt, blant annet i 2009 som gjesteprofessor i Stellenbosch i Sør-Afrika og i 2010 med underviningsoppdrag ved Humboldtuniversitetet i Berlin.

De vitenskapelige arbeidene han stod for spenner over et bredt felt: Jødedom, antikkens historie, men først og fremst Det nye testamentet som var faget for hans professorat på Menighetsfakultetet.

Biskop 
Baasland ble ikke ordinert til prest før i 1998. Det vakte oppmerksomhet at han ble ordinert til prest bare fire dager før ordinasjonen som biskop. Dette er ikke vanlig i Den norske kirke, der biskopene oftest har vært i prestetjeneste i lengre tid. Men teologisk eller prinsipielt foreligger ingen hindre for dette, og her dreide det seg om en doktor og professor som gav teologisk utdannelse til kirkens fremtidige prestestap ved det lærested som utdannet de fleste av dem. 

Som biskop var han aktiv på mange fronter. Internasjonalt var han biskopenes representant i Mellomkirkelig råd, hvor dialog med andre kirker og menneskerettighetsspørsmål (krig, asyl, miljøspørsmål, etc) stod sentralt.  

I Rogaland engasjerte han seg blant annet ved å drøfte næringslivsetikk (betingelser for verdiskapning, bønders situasjon) og en rekke kulturspørsmål. 

Han var pådriver i en rekke kirkebyggprosjekter. Femten nye kirker ble vigslet i hans periode. Han tok også initiativ til å skape Utstein Pilegrimsgård, et retreatsted i tilknytning til Utstein kloster.

Fratreden, annet virke 
Baasland har deltatt i en rekke styrer og råd. Han har vært styreleder i Verbum forlag, redaksjonsmedlem i tidsskriftet Kirke og Kultur, vært i posisjoner i Lagsbevegelsen, Areopagos, Norsk-tysk selskap, og var i flere år leder for bibeloversettelsesutvalget i Norge.

I september 2008 ble det kjent at Baasland ble slått personlig konkurs etter å ha forsøkt å hjelpe sin sønn Bjarte Baasland som hadde satt seg i stor gjeld.  Den 10. desember 2008 ble det kjent at biskop Baasland i denne vanskelige situasjon hadde søkt avskjed fra og med 15. juni 2009.

I 2009 fikk Baasland et engasjement som seniorrådgiver i Kultur- og kirkedepartementet, for å  arbeide med «faglig oppdatering og utvikling innenfor nytestamentlig teologi med sikte på undervisningsoppgaver» samt undervise ved Universitetet i Stellenbosch i Syd-Afrika. 

Han fortsatte også med sitt forfatterskap.

Publikasjoner 
 1980: Teologi og metodologi – en analyse av Rudolf Bultmanns tidligste arbeider, doktoravhandling, 1980
 1991: Ordet fanger. Bibelen og vår tid
 1992: Jakobsbrevet, bibelkommentar. EFS-förlaget, Uppsala, 1992. Bok nr. 11 i serien KNT (Kommentar till nya Testamentet)
 1995: Kristendom på norsk. Oslo 1995
 2003: Korsfylket. Rogalands røtter inn i vår tid. Stavanger
 2009: Poetisk jul. Oslo
 2014: Norge er større enn vi tror - nasjonalpoesi, norske symboler og norsk identitet

Referanser 

Norske lutherske teologer
Norske lutherske biskoper
Biskoper i Stavanger bispedømme
Professorer ved Menighetsfakultetet
Personer fra Kristiansand kommune